Document ID: 32001R1934

Komisijas Regula (EK) Nr. 1934/2001
(2001. gada 1. oktobris),
ar ko groza Regulu (EK) Nr. 296/96 par datiem, kas dalībvalstīm jānosūta, un par izdevumu, kurus finansē Eiropas Lauksaimniecības virzības un garantiju fonda (ELVGF) Garantiju nodaļa, ikmēneša iegrāmatošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu 1 un jo īpaši tās 5. panta 3. punktu un 7. panta 5. punktu,
tā kā:
(1) Komisijas 1999. gada 23. jūlija Regulā (EK) Nr. 1750/1999, ar ko nosaka sīki izstrādātus piemērošanas noteikumus Padomes Regulai (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai 2, kurā jaunākie grozījumi izdarīti ar Regulu (EK) Nr. 1763/2001 3, tās 37. panta 1. punktā paredzēts, ka dalībvalstis ik gadu, ne vēlāk kā 30. septembrī, saistībā ar katru lauku attīstības plānošanas dokumentu nosūta Komisijai pārskatu par izdevumiem, kas veikti kārtējā finanšu gadā, un par izdevumiem, kas vēl ir veicami līdz tā paša gada beigām, kā arī precizētas izdevumu prognozes turpmākajiem finanšu gadiem līdz attiecīgā plānošanas perioda beigām; šie obligāti iesniedzamie dokumenti sniedz Komisijai nepieciešamās ziņas par lauku attīstības izdevumu pārmaiņām gan attiecīgajā finanšu gadā, gan turpmākajos gados, turklāt tās var ņemt vērā, aprēķinot izmaksājamās avansa summas un sastādot budžetu; tādēļ Regulas (EK) Nr. 1750/1999 37. panta 2. punktā paredzēts, ka gadījumā, ja 37. panta 1. punktā minētie dokumenti ir nepilnīgi vai nav ievēroti to iesniegšanas termiņi, Komisija uz laiku samazina avansa pārskaitījumus uz lauksaimniecības izdevumu kontiem, izmantojot vienotu likmi; pildot šo noteikumu, būtu jāievēro, ka finanšu sekas skar tikai finanšu gadu, uz kuru attiecas izdevumu deklarācija, un būtu jāparedz avansa izmaksas apturēšanu tikai septembra mēnesī; tādēļ būtu attiecīgi jāgroza 4. panta 6. punkts Komisijas Regulā (EK) Nr. 296/96 4, kurā jaunākie grozījumi izdarīti ar Regulu (EK) Nr. 1577/2001 5.
(2) Regulas (EK) Nr. 296/96 3. panta 6. punktā noteikts, kādi dokumenti jāiesniedz līdz katra mēneša 20. datumam, lai Komisija varētu iekļaut iepriekšējā mēnesī veiktos izdevumus Kopienas budžetā; šajā dokumentācijā būtu jānorāda arī norēķini, kas apliecina izdevumus saistībā ar 4. panta 1. punktā minētajiem valsts krājumiem Padomes Regulā (EEK) Nr. 1883/78 6, kurā jaunākie grozījumi izdarīti ar Regulu (EK) Nr. 1259/96 7.
(3) Šajā regulā paredzētie pasākumi saskan ar Fonda komitejas atzinumu,
IR PIEŅĒMUSI ŠO REGULU.
1. pants
Regulā (EK) Nr. 296/96 izdara šādus grozījumus.
1. Ar šādu d) apakšpunktu papildina 3. panta 6. punktu:
"d) uzskaites dokumenti, kas apliecina izdevumus saistībā ar Regulas (EEK) Nr. 1883/78 4. panta 1. punktā minētajiem valsts krājumiem."
2. Ar šādu tekstu aizstāj 4. panta 6. punktu:
"6. Ja Komisijas Regulas (EK) Nr. 1750/1999 37. panta 1. punktā * minētie dokumenti nav saņemti līdz kārtējā gada 30. septembrim, Komisija, nosūtot paziņojumu attiecīgajai dalībvalstij, var apturēt avansa izmaksu saistībā ar izdevumiem, kas veikti saskaņā ar minēto regulu.
Ja šie dokumenti saņemti laikā no 1. līdz 15. oktobrim, avansa izmaksu par izdevumiem septembrī, kas veikti saskaņā ar Regulu (EK) Nr. 1750/1999, drīkst atlikt par tik dienām, par cik dienām novēloti saņemti dokumenti.
Ja šie dokumenti saņemti pēc 15. oktobra, avansa izmaksu par izdevumiem septembrī, kas radušies saskaņā ar Regulu (EK) Nr. 1750/1999, drīkst apturēt līdz avansa izmaksai saistībā ar izdevumiem oktobra mēnesī.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Tā ir piemērojama no 2001. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 1. oktobrī

Labels: 12
2
15